钦定古今图书集成/明伦汇编/官常典/第481卷 > 王德
## 钦定古今图书集成/明伦汇编/官常典/第481卷 > 王德

按《周书》本传，“德字天恩，代郡武川人也。少善骑射，虽
不经师训，而以孝悌见称。魏永安二年，从尔朱荣讨
元颢，攻河内，应募先登，以功除讨夷将军，进爵内官
县子。又从贺拔岳讨万俟丑奴，平之。别封深泽县男，
邑二百户，加龙骧将军、中散大夫。及侯莫陈悦害岳，
德与寇洛等定议翊戴太祖，加征西将军、金紫光禄”
大夫、平凉郡守。德虽不知书，至于断决处分，良吏无
以过也。泾州所部五郡，而德常为最。及魏孝武西迁，
以奉迎功，进封下博县伯，邑五百户，行东雍州事。在
州未几，百姓怀之，赐姓乌丸氏。大统元年，拜卫将军、
右光禄大夫，进爵为公，增邑一千户，加车骑大将军、
仪同三司、北雍州刺史。其后常从太祖征伐，累有战
功。又从破齐神武于沙苑，加开府侍中，进爵河间郡
公，增邑通前二千七百户。先是河、渭间种羌屡叛，以
德有威名，为夷民所附。除河州刺史。德绥抚有方，群
羌率服。十三年，授大都督、原灵显三州、五原蒲川二
镇诸军事。十四年，除泾州刺史，卒于州。谥曰献。德性
厚重廉慎，言行无择。母，年几百岁后德终。